Mmamoruti o ne a le botlhale thata moo a neng a tlhaloganya sentle gore fa o batla go ja motho o bo o mo sadisa ka monwana o mogolo fela, gone ga o a tshwanela ke go mo supetsa meno a ntšwa. O tshwanetse go itira meno-masweu polaya e tshega tota. Ka jalo o ne a itira yo o kgatlhegelang sengwe le sengwe se se amanang le mosadimogolo Boingotlo. Ka fa letlhakoreng le lengwe Pula ena a ngata mophato wa marematlou ka dinaledi mme a ikaelela go ya kwa Gauteng go ya go tsweletsa dithuto tsa gagwe. Se a neng a sa se rulaganya ke bonno. Ke gone foo boPortia Nteso ba neng ba bona phatlha ya go tsweletsa mokgaphe wa bona. Ba dirisa tšhono e go kgwa botlhole jo bo ntseng bo agile mo teng ga bona. Mmamoruti o ne a tlhaga a le mo setshwantshong sa motho a eleletsa Pula bontle. O ne a bo a ithaopa a re: "Mme Boingotlo, aitsane kgaitsadiake o nna le mogatse ba le babedi fela kwa Pimville, ga ba na bana, ke tla go tswela maoto, ke kopele Pula bonno kwa go bona." "Kana kgaitsadio, o raya" "Nkgonne, yole wa logatadima, yo moleele yo o neng a le gone fano ka sejanaga sa mabaibai ka motsi wa phitlho." "Nnyaa, ke a mmona motho wa gaetsho." "Mme Boingotlo, lesa sengwe le sengwe mo tlhogong e ya me, ke tla baakanyetsa Pula sengwe le sengwe."